Liz Truss

Mary Elizabeth Truss (n. 26 di julio 1975) esas Britana politikisto. El esis chefministro di Unionita Rejio en 2022.

El naskis en Oxford, Anglia. Ye la Universitato di  Oxford el studiis filozofio, politiko ed ekonomio, e gradizesis en 1996. Pos du nesucesoza esforci divenar parlamentano en 2001 e 2005, el elektesis kom membro di parlamento en 2010. El divenis ministro en la guvernerio en 2012, en diversa ofici dum la sequanta yari, til ke en 2021 el selektesis kom exterlanda sekretario.

Pos la demisiono di la chefministro Boris Johnson en julio 2022, el elektesis ye 6 di septembro 2022 kom duktanto di la Conservative-partiso e chefministro di la Unionita Rejio. Ye 23 di septembro, elua ministro por financo Kwasi Kwarteng anuncis radikala budjeto, qua male recevesis da financala merkati e da plura membri di la Conservative-partiso; lo eventuale efektigis elua demisiono kom chefministro, pos 49 dii en la ofico.

Kategorio:Britaniana politikisti
kategorio:Chefministri di Unionita Rejio